《前上陵德胜门》
明代·江晖

先皇巡狩日，此地即行宫。拜舞千官肃，飞扬八骏雄。

雕弓开塞雾，鼍鼓振山风。今日繁华歇，重过恨不穷。

作者简介：明浙江仁和人，字景旸，一字景孚。正德十二年进士，授翰林修撰。以谏武宗南巡被廷杖，谪广德知州。再召入翰林。嘉靖初擢河南佥事，养病归，旋卒，年三十六。为文钩玄猎秘，杂以古文奇字，与曹嘉、王廷陈、马汝骥齐名，有曹、王、江、马之称。有《亶爰子集》。